बिदि फोरमायबाय थानाय समावनो फैगौ 19 अक्टबरनिफ्राय हादरसानि गासै सोलोंथाइ फसंथानफोरखौ खुलिनायनि थिरांथा लाबाय सोरखारा। जाय सोलोंसाफोरा जिदाइन बोसोर बैसोनि सानि आरो जायफोरा भेकसिननि नैथि डजखौबो थुजाबाय, बिसोरखौ रैखाथि होननानै साननानै लाबाय, नाथाय फालिसेबो भेकसिन डज थुजानो मोनै गथ’साफोरनि सायाव सोरखारा माबा राहा लादों नामा ? बे बेलायाव दासिम खौरां मोननाय जाथ’वाखै। जा समाव मावखुलि, हटेल, साहा गला, बिरखंफोरखौ लानानै गोबां रायजोयारि थावनि एबा मथरफोराव दावबायनाय समाव बैसो गोरा सुबुंफोरा भेकसिन लानायनि फोरमान बिलाइ गथायनो नांगौ। बिदि समावनो भेकसिन थुजायाबालानो फरायसालिफोराव सोलोंसाफोरखौ नुजाथिनो होनो बुंनायनि सायाव मा बानबुंथि दं ? नाथाय फरायसालि दैदेनगिरिफोरा गु थाखोनिफ्राय जिनै थाखोसिम अफलाइन आनजाद खुंनायखौ साखा-फारा खालामगासिनो दं। आनजादनि मासुल होफैनांगौनिबो बिथोन होबाय होननानै खौरां मोननाय जादों। नाथाय बिसोर सोलोंसाफोरनि जिउनि सायाव दायथ्य’ लानो नागिरैखौ नुनो मोनो। बिदिनो फरायसालि दैदेनगिरिफोरा सोलोंसानि बिमा-बिफा-नायसंगिरिफोरनिफ्राय न’ अबजेकसन सर्टिफिकेट लानानै सोलोंसाफोरखौ फरायसालियाव फैनो होनो नागिरनाय नुनो मोनो। मानोना माबोरैबा सोलोंसाया कर’ना जिउसाजों सनदेर जायोब्ला फरायसालिफोरा जेबो दाय जानाय नङा बादि खालामनो नाजादों। बिदि थिरांथाखौ हादरसानि गोबां सुबुंफोरा साबजानाय मोनैखौ फोरमायनाय नुनो मोनो। बिनिखायनो सोरखारा माबादि राहा लायोब्ला उन्दै गथ’साफोरखौ रैखा खालामनो हायो, बिनि सायाव गोथौवै साननायनि सम सफैबाय ।